Það var mikið um dýrðir í Bretlandi í gærkvöld, á þriðja degi fjögurra daga hátíðarhalda til heiðurs Elísabetar englandsdrottningar. Drottningin hefur verið við völd í sjötíu ár og af því tilefni voru haldnir stórtónleikar við Buckingham höll.
Á tónleikunum komu fram margar kanónur úr heimi tónlistar og lista en þar má nefna Diönu Ross, Rod Stewart, Andrea Bocelli og Queen. Margir hinna tuttugu og tveggja þúsund áhorfenda biðu þó spenntastir eftir að sjá og heyra frá konungsfjölskyldunni sjálfri. Breska ríkisútvarpið greinir frá að raunar hafi margir snúið að stúku kóngafólksins, fremur en að horfa í átt að sviðinu skemmtiatriðum kvöldins. Elísabet treysti sér ekki sjálf til þess að vera á tónleikunum, heilsu sinnar vegna, en sonur hennar, Karl bretaprins hélt ræðu til móður sinnar.
Your majesty, mummy. You laugh and cry with us. And most imporantly, you have been there for us for these 70 years. You pledge to serve your whole life, you continue to deliver. That is why we are here, that is what we celebrate tonight.
Bretaprins sagði drottninguna hafa hlegið og grátið með bresku þjóðinni. Mikilvægast væri þó að hún hefði verið til staðar fyrir þjóðina í þessi 70 ár. Hún lofaði því að tileinka líf sitt embættinu, hún hafi sannarlega staðið við það loforð og því beri að fagna, sagði prinsinn.
Hátíðarhöldin í gær voru sýnd í beinni útsendingu á RÚV tvö og hægt er að horfa á þau í heild á rúv.is.